paragraph_text: Kroz više od 1000 godina gradnje travnatih kuća, Islandska se arhitektura u mnogočemu promijenila. Prvi evolucijski korak dogodio se u 14. stoljeću, kada je vikinški stil gradnja kuća postupno napušten i zamijenjen gradnjom mnogobrojnih malih i specijaliziranih, međusobno povezanih zgrada. U kasnom 18. stoljeću razvija se novi stil (tzv. burstabær) u kojem se grade kuće s drvenim krajevima ili gaflarom. Upravo se ovaj stil gradnje travnatih kuća najčešće i susreće, a mnoge od tako sagrađenih kuća održale su se i kroz 20. stoljeće. Nadalje, ovaj je stil polako ustupio put urbanoj gradnji drvenih kuća obloženih valovitim željezom. Konačno, drvene se građevine zamjenjuju građevinama od armiranog betona otpornog na potrese.